What If...? (animaatiosarja)
Jaksot > Ensimmäinen tuotantokausi (2021)

| № (sarja) | № (kausi) | Nimi | Ohjaus | Käsikirjoitus | Julkaisu |
| --- | --- | --- | --- | --- | --- |
| 1 | 1 | Mitä jos… Kapteeni Carter olisikin ensimmäinen Kostaja? (engl. What If… Captain Carter Were the First Avenger?) | Bryan Andrews | A. C. Bradley | 2021-8-1111. elokuuta 2021 |
Toisen maailmansodan aikana Steve Rogersista aiottiin alun perin tehdä supersotilas, mutta Hydran soluttautuja Heinz Kruger räjäyttää laboratorion, tappaa tohtori Abraham Erskinen ja eversti Chester Phillipsin, sekä haavoittaa Rogersia. Peggy Carter ampuu Krugerin ja ottaa itse supersotilaseerumia ja vitasäteilyä, tullen Kapteeni Carteriksi. Vastoin eversti John Flynnin käskyjä, hän lähtee Howard Starkin tekemässä univormussa ja vibranium-kilven kera Berliiniin pidättämään Arnim Zolan ja takavarikoimaan Tesseraktin. Tesseraktia hyödyntäen, Stark rakentaa haarniskan nimeltä Hydra Stomper, jolla Rogers auttaa Carteria pelastamaan Bucky Barnesin ja muut Hydran vangeiksi joutuneet sotilaat. Carterin joukkojen hyökätessä myöhemmin Hydran junaan Alpeilla, Rogersin luullaan kuolleen, kun erääseen vaunuun ansaksi asetetut räjähteet räjähtävät. Carter saa Zolaa kuulustelemalla selville Punakallon aikeet ja johtaa hyökkäystä de Kraken linnaan, mistä Barnes löytää Rogersin ja missä Punakallo kutsuu Tesseraktilla toisesta ulottuvuudesta lonkeromaisen olennon, joka tappaa Punakallon. Carter menee portaalin läpi työntääkseen olennon takaisin. Noin 70 vuotta myöhemmin, S.H.I.E.L.D.:n tukikohdassa, Tesserakti avaa uuden portaalin, jonka kautta Carter palaa Maahan ja tapaa Nick Furyn ja Clint Bartonin. 
| 2 | 2 | Mitä jos… T’Challasta tulisikin Tähtilordi? (engl. What If… T’Challa Became a Star-Lord?) | Bryan Andrews | Matthew Chauncey | 2021-8-1818. elokuuta 2021 |
Vuonna 1988 Yondu Udonta ja ravagerit etsivät Maasta Egon poikaa Peter Quilliä. Kraglin Obfonteri ja Taserface tulevat kuitenkin siepanneeksi Wakandan kruununprinssi T’Challan, joka liittyy heihin tutkiakseen galaksia. 20 vuoden kuluessa T’Challasta tulee lainsuojaton sankari nimellä Tähtilordi. Hän oli saanut Thanoksen liittymään ravagereihin sekä pelastanut Draxin vaimon ja tyttären. Hänen löydettyä planeetta Moragilla Voimakiven ja värvättyä myös Korathin ravagereihin, Nebula kertoo ravagereille Genesiksen kekäleistä, kosmisesta pölystä, jolla parantaa ekosysteemejä. Niitä löytyi rikollispomo Taneleer Tivanilta, jolle Musta Veljeskunta nykyään työskentelee. Nebulan ja Yondun tavatessa Tivanin, T’Challa etsii kekäleitä, vapauttaa Howard Ankan, ja löytää wakandalaisen avaruusaluksen, johon oli tallennettu viesti T’Challan isältä, T’Chakalta. T’Challa on vihainen Yondulle, koska tämä oli aiemmin valehdellut Wakandan tuhoutuneen sodassa. Nebula pettää ravagerit, mutta myöhemmin vapauttaa nämä ja varastaa kekäleet, osana hänen ja T’Challan suunnitelmaa. Yondu pelastaa T’Challan, ja tehtyään sovinnon he vangitsevat Tivanin vitriiniin entisen orjansa Carinan armoille. Seuraavaksi ravagerit menevät Wakandaan, missä T’Challa tapaa taas perheensä. Samaan aikaan Ego löytää Dairy Queen -pikaruokaravintolasta siivoojana työskentelevän Quillin.  Jakso on omistettu T’Challan näyttelijän, Chadwick Bosemanin, muistolle. 
| 3 | 3 | Mitä jos… maailma menettäisi suurimmat sankarinsa? (engl. What If… the World Lost Its Mightiest Heroes?) | Bryan Andrews | A. C. Bradley ja Matthew Chauncey | 2021-8-2525. elokuuta 2021 |
S.H.I.E.L.D.:n johtaja Nick Furyn yrittää värvätä ihmisiä Kostajat-hankkeeseen. Mutta maanantaina Natasha Romanoffin pistämä annos palladium-myrkytystä lievittävää litiumoksidia aiheuttaa Tony Starkin kuoleman. Murhasta epäilty Romanoff pakenee Brock Rumlow’n joukkoja etsiäkseen oikean syyllisen. Tiistaina Clint Barton ampuu vahingossa New Mexicon tukikohdassa Thorin, joka oli tullut hakemaan Mjolniria, ja Barton itse löytyy myöhemmin sellistään kuolleena. Keskiviikkona Romanoff tapaa Culverin yliopistolla tohtori Betty Rossin sekä piileskelevän Bruce Bannerin. Thaddeus Rossin joukot hyökkäävät ja yksi sotilaista ampuu vahingossa Banneriä, joka muuttuu ensin Hulkiksi ja sitten räjähtää. Thorin kuoleman vuoksi Loki ja asgardilaiset saapuvat Maahan, mutta Fury neuvottelee aikaa seuraavaan aamunnousuun Thorin murhaajan löytämiseksi. Romanoff saa selville, että S.H.I.E.L.D.:n tietokantaa on tutkittu kuolleen agentti Hope van Dynen käyttäjätilillä, ennen kuin joutuu itsekin murhatuksi. Torstaina Fury kohtaa San Franciscossa Hopen isän, Hank Pymin, joka oli järjestänyt Keltatakki-pukunsa teknologialla Kostajat-ehdokkaiden kuolemat. Lokin avulla Pym saadaan kiinni, mutta Loki päättää jäädä Maahan ja YK:n kokouksessa julistaa itsensä Maan hallitsijaksi. Fury löytää jäässä olevan Steve Rogersin ja kutsuu Maahan Carol Danversin. 
| 4 | 4 | Mitä jos… Tohtori Outo menettäisi käsiensä sijaan sydämensä? (engl. What If… Doctor Strange Lost His Heart Instead of His Hands?) | Bryan Andrews | A. C. Bradley | 2021-9-11. syyskuuta 2021 |
Stephen Strange ja Christine Palmer joutuvat auto-onnettomuuteen, jossa Palmer saa surmansa. Strange matkustaa Kamar-Tajiin opiskelemaan mystisiä voimia ja opiskelee Muinaisen ja Wongin varoituksista huolimatta myös ajan manipulointia Agamotton silmällä. Palmerin kuoleman toisena vuosipäivänä, Strange matkustaa ajassa taaksepäin pelastaakseen Palmerin, mutta epäonnistuu kerta toisensa jälkeen. Menneisyyden Muinainen varoittaa, että Palmerin kuoleman peruminen tuhoaisi universumin. Hän jakaa Pimeyden ulottuvuuden voimilla Strangen kahtia. Yksi Strange matkustaa Cagliostron suureen kirjastoon menneisyydessä ja tapaa sen kirjastonhoitajan O’Benghin. Hän sulauttaa eri ulottuvuuksien olennoilta voimia ja saa ajankääntämisellä aikaa vuosisatoja, tullen Strange Supremeksi. Toinen Strange hyväksyy Palmerin kuoleman ja Muinaisen kuvajainen kehottaa häntä pysäyttämään Strange Supremen. Molemmat Stranget kohtaavat Palmerin onnettomuuspaikalla. Pitkän taistelun jälkeen Strange Supreme yhdistää hyvän Strangen itseensä ja herättää Palmerin henkiin, mutta sitten heidän universuminsa alkaa romahtaa. Strange Supreme katuu ja rukoilee apua eri universumien tarinoita kertovalta Seuraajalta. Seuraaja kieltäytyy, koska hänen valansa kielsi puuttumasta asioihin, jolloin Palmer ja universumi katoavat, jättäen Strange Supremen yksin. 
| 5 | 5 | Mitä jos… zombeja!? (engl. What If… Zombies!?) | Bryan Andrews | Matthew Chauncey | 2021-9-88. syyskuuta 2021 |
Kaksi viikkoa aiemmin Hank Pym löysi kvanttimaailmasta Janet van Dynen, jonka kvanttivirus oli muuttanut zombiksi. Janet teki Pymistä zombin, joka puolestaan teki Kostajista zombeja. Palatessaan Maahan varoittamaan Thanoksesta, Bruce Banner näkee kuinka zombi-Tony Stark, zombi-Stephen Strange ja zombi-Wong hyökkäävät Ebony Maw’n ja Cull Obsidianin kimppuun. Levitaatioviitta, Hope van Dyne ja Peter Parker pelastavat Bannerin ja vievät tapaamaan muita eloonjääneitä: Kurtiä, Happy Hogania, Bucky Barnesia, Sharon Carteria ja Okoyea. He lähtevät kohti Camp Lehigh’ta etsimään eloonjääneitä ja parannusta. Zombi-Clint Barton, zombi-Sam Wilson ja zombi-Steve Rogers tekevät Hoganista ja Sharonista zombeja, kun taas tartunnan saanut Hope uhraa itsensä, jotta muut pääsisivät perille. Camp Lehigh’ssa Vision piti vankeina vartalonsa menettänyttä Scott Langia sekä jalkansa menettänyttä T’Challaa uhratakseen nämä zombi-Wanda Maximoffille, jonka Vision halusi pitää elossa. Zombi-Wanda tappaa Kurtin, Okoyen ja Barnesin, jolloin katuvainen Vision uhraa itsensä antaakseen Mielikiven muille, kun taas Banner muuttuu Hulkiksi pidätelläkseen zombeja. Peter, Scott ja T’Challa lähtevät Wakandaan kehittämään keinoa parantaa zombipandemia Mielikiven voimalla. Mutta Wakandassa heitä odotti zombi-Thanos, jolla oli hallussaan viisi muuta Ikuisuuskiveä. 
| 6 | 6 | Mitä jos… Killmonger pelastaisi Tony Starkin? (engl. What If… Killmonger Rescued Tony Stark?) | Bryan Andrews | Matthew Chauncey | 2021-9-1515. syyskuuta 2021 |
Erik ”Killmonger” Stevens oli lähtenyt yksiköstään Afganistaniin, missä hän pelastaa Starkin Kymmenen Renkaan hyökkäykseltä ja paljastaa Obadiah Stanen osuuden hyökkäykseen. Pepper Potts ei luota Killmongeriin, mutta Stark nimittää Killmongerin Stark-yhtiöiden uudeksi operatiiviseksi johtajaksi, ja he viimeistelevät tämän keskeneräisen robottitaistelijayksikön: Vapauttajan. Saadakseen vibraniumia voimanlähteeksi, he lähettävät James Rhodesin ostamaan sitä Ulysses Klaue’lta. T’Challa yrittää estää kaupanteon, mutta Killmonger tappaa Rhodesin ja T’Challan, ja lavastaa tilanteen näyttämään siltä, että molemmat olisivat tappaneet toisensa. J.A.R.V.I.S. kuitenkin paljastaa Starkille Killmongerin osuuden tapahtumiin ja vihainen Stark usuttaa Vapauttajan Killmongerin kimppuun. Killmonger päihittää Vapauttajan, tappaa Starkin ja lavastaa wakandalaiset syyllisiksi. Löydettyään Klauen avulla tien Wakandan suojakilven läpi, Killmonger tappaa hänet ja paljastaa wakandalaisille olevansa kuningas T’Chakan veljenpoika. Hän auttaa Wakandaa voittamaan taistelun Thaddeus Rossin lähettämiä Vapauttajia vastaan. Kiitoksena T’Chaka antaa Killmongerille sydämenmuotoisen yrtin, tehden tästä Mustan Pantterin. Shuri murtautuu Pottsin toimistoon, kertoo totuuden Killmongerista, ja lupaa auttaa pysäyttämään sodan Yhdysvaltojen ja Wakandan välillä. 
| 7 | 7 | Mitä jos… Thor olisi ainoa lapsi? (engl. What If… Thor Were an Only Child?) | Bryan Andrews | A. C. Bradley | 2021-9-2222. syyskuuta 2021 |
Voitettuaan sodan jääjättiläisiä vastaan, Odin löytää Laufeyn pojan Lokin ja palauttaa tämän isälleen. Vuosisatoja myöhemmin, Odinin ollessa ”Odinunessa”, Frigga kehottaa heidän ainoaa poikaansa Thoria opiskelemaan yhdeksää maailmaa ja kuninkaallisia velvollisuuksia. Mutta Thor livahtaakin Sifin ja Soturikolmikon kanssa Las Vegasiin juhlimaan, kutsuen myös useita eri avaruusolentoja. Jane Foster ja Darcy Lewis ilmoittavat Thorista S.H.I.E.L.D.:ille, mutta päätyvät itsekin juhlimaan. Korg tulee tyrmänneeksi juhlia lopettamaan tulleen Nick Furyn. Aamulla juhlat leviävät eri puolille maailmaa ja aiheuttavat tuhoja kaupungeille, jolloin Maria Hill kutsuu Carol Danversin Maahan eliminoidakseen Thorin. Thor päihittää voimiaan pidättelevän Danversin, jolloin Hill ehdottaa Thorin houkuttelemista Siperiaan, missä Danvers voisi taistella täysin voimin. Tämän estämiseksi Jane ja Darcy ottavat kehittämällään laitteella yhteyden Heimdalliin, joka tuo Janen Asgardiin selittämään Friggalle Thorin tilanteen. Thor ja juhlijat korjaavat aiheuttamansa tuhot ennen Friggan saapumista. Thor sopii myös ensimmäiset treffinsä Janen kanssa, mutta pian hänen ja jopa Seuraajan yllätykseksi, aukeaa portaali, josta saapuu useita Ultronin robottikehoja, Visionin kehon toimiessa päärobottikehona ja kantaessa mukanaan kaikkia kuutta Ikuisuuskiveä. 
| 8 | 8 | Mitä jos… Ultron olisi voittanut? (engl. What If… Ultron Won?) | Bryan Andrews | Matthew Chauncey | 2021-9-2929. syyskuuta 2021 |
Ultron onnistuu lataamaan itsensä Visionin kehoon ja laukaisee kaikki planeetan ydinohjukset, tuoden ydintalven. Kun Thanos saapuu Maahan hakemaan Mielikiveä, Ultron tappaa hänet ja ottaa muut viisi Ikuisuuskiveä itselleen. Kaikkien kuuden Ikuisuuskiven voimin, hän luo valtavan robottikehoarmejan tuhotakseen elämän myös muilta planeetoilta, tappaen samalla Carol Danversin. Ultron kuulee myös Seuraajan äänen ja saa tietää muista universumeista. Maassa Natasha Romanoff ja Clint Barton, jolla on nyt robottikäsi, löytävät Venäjältä KGB:n arkistosta tiedot Arnim Zolan tietoisuuden kopiosta, joka oli tallennettu Hydran Siperian tukikohdan tietokoneisiin. Siperiassa he suostuttelevat Zolan hakkeroitumaan Ultronin joukkomieleen tuhotakseen hänet. Ultronin robottikehojen hyökätessä, Zola valtaa yhden niistä, mutta epäonnistuu Ultronin joukkomielen hakkeroimisessa, koska päärobottikeho oli siirtynyt havaittavan universumin ulkopuolelle. Zolan ja Romanoffin paetessa, elämänhalunsa menettänyt Barton jää jälkeen ja tuhoaa Ultronin robottikehot itsensä mukana. Sillä välin Ultronin päärobottikeho oli tunkeutunut Kaikkien todellisuuksien keskukseen ja hyökännyt siellä Seuraajan kimppuun. Taisteltuaan Ultronia vastaan useissa eri universumeissa, Seuraaja pääsee lopulta pakoon. Hän päättää rikkoa valansa ja pyytää Strange Supremen apua. 
| 9 | 9 | Mitä jos… Seuraaja rikkoisi valansa? (engl. What If… the Watcher Broke His Oath?) | Bryan Andrews | A. C. Bradley | 2021-10-66. lokakuuta 2021 |
Seuraaja ja Strange Supreme värväävät Kapteeni Carterin, Tähtilordi T’Challan, Thanoksen haarniskaa kantavan Gamoran variantin, Musta Pantteri Killmongerin sekä Juhlija-Thorin Multiversumin Vartijoihin taistelemaan Ultronia vastaan. Gamoralla on laite nimeltä Ikuisuusmurskain, jonka hän rakensi omassa universumissaan Tony Starkin ja Eitrin kanssa Ikuisuuskivien tuhoamiseksi. Seuraaja lähettää heidät asumattomalle planeetalle ja Strange asettaa vahvan loitsun suojaamaan heitä. Thorin houkuteltua käytöksellään Ultron paikalle, T’Challa varastaa taistelun aikana Ultronilta Sielukiven voimanlähteeksi Ikuisuusmurskaimeen. Strangen tuodessa zombi-Wanda Maximoffin pitämään Ultronin kiireisenä, Vartijat pakenevat Ultronin omaan universumiin ja saavat liittolaisekseen Natasha Romanoffin. Ultron saapuu taistelemaan heitä vastaan, eikä Ikuisuusmurskain tehoa Ultronin universumin Ikuisuuskiviin. Lopulta Carter ja Romanoff ampuvat Ultroniin Arnim Zolan tietoisuuden sisältävän nuolen, jonka kautta Zola pääsee eliminoimaan Ultronin joukkomielen. Killmonger ja Zola alkavat taistella Ikuisuuskivistä käyttääkseen niitä omiin tarkoituksiinsa. Mutta Strange ja Seuraaja vangitsevat heidät molemmat ulottuvuuslukkoon, jota Strange lupaa vartioida ikuisesti. Vartijat palaavat omiin universumeihinsa, paitsi Romanoff, joka lähetetään oman Romanoffinsa menettäneeseen universumiin Steve Rogersin, Carol Danversin ja Nick Furyn avuksi taistelemaan Lokia ja asgardilaisia vastaan.  Lopputekstien välissä näytetyssä kohtauksessa Carter jatkaa oman universuminsa Romanoffin sekä S.T.R.I.K.E.:n kanssa tehtävää noutaa Georges Batrocin kaappaamalta Lemurian Starilta Hydra Stomper ja sen sisällä oleva henkilö.